देश के राजनीतिक पटल पर संघ के बर्चस्व और आगामी लोक सभा चुनावों से पहले सेमी फाइनल समझ कर लड़े जा रहे, मध्य प्रदेश, राजस्थान, छत्तीसगढ़, तेलंगाना और मिज़ोरम के विधानसभा चुनावों में काग्रेस प्रमुख राहुल गाँधी की धुआँधार रैलियों के बीच यह बहस छिड़ी हुई है कि क्या कांग्रेस एक बेहतर विकल्प बन कर उभर पाएगी ? कुछ लोग आशांवित हैं तो कुछ लोग सशंकित। जो लोग आशांवित हैं उनके अपने तर्क है और जो सशंकित हैं उनकी अपनी दलीलें हैं। लेकिन इन सबके बीच जिस मुद्दे पर चर्चा ने ज़ोर पकड़ा है वो है, संघ का वर्तमान उभार और कांग्रेस के अब तक की कार्यप्रणाली, जिसको विश्लेषक संघ के बर्चस्व का कारण समझते हैं। मुल्क में ये बहस बड़े ज़ोर शोर से छिड़ी हुई है कि देश के राजनीतिक पटल पर संघ के बर्चस्व में कांग्रेस की क्या भूमिका रही है। इस बहस को कांग्रेस पार्टी के मुखिया राहुल गाँधी की उस कार्यशैली से भी बल मिला है जिनमे वो मंदिरों और दरगाहों पर माथा टेकने में तत्परता से जुटे हुये हैं। क्या परिवर्तन को प्रकृति का नियम मान कर कांग्रेस पार्टी में आये बदलाओं पर चर्चा बंद कर देनी चाहिये ? अगर नहीं तो फिर इसकी विवेचना ज़रूरी हो जाती है।